初月赋
王泠然 (Tang)
观乎皎皎新月。含虚惊阙。伺海蛤而齐生。候阶蓂而俱发。既与物而盈偃。亦随时而兴歇。故其清光未满。斜轮半空。依稀破镜。髣髴悬弓。离毕坠雨。绕晕生风。散微华于粉壁。集轻照于兰丛。尔其于状也。皎皎的的。镜丹霄而灼烁。鲜鲜绵绵。点清汉而连娟。逢轻云而暂蔽。杂华星而共妍。写边城之羁目。监珠箔之娇弦。思闺女之披幌。弄舟人于叩舷。若乃断山风入。中天气清。云彻暮景。霞开晚晴。望颓阳之西落。见微月之孤生。出烟郊而漫漫。映江浦之亭亭。凝碧台以光净。度青楼以色明。虽予情之斯得。停搴揽而不盈。俄而凉夜未几。低轮半倾。坠斜光于森木。落馀照于严城。临玉墀而不见。望亭阁而杳冥。予亦何为者。感在空庭。